  Майя Бывальцева Удмуртиысь куасэн бызьылӥсь, Олимпи шудонъёслэн куинь полэс призёрез Максим Вылегжанин солэсь дисквалификацизэ палэнтон но Сочиын Олимпиадын вормонъёссэ берыктон пумысен Спортъя арбитраж судлэн (CAS) пумкылъянэзъя мылкыдъёссэ «Мынам Удмуртие» телерадиокомпанилы вераз. Телефонэз тренировкае ноку но уг басьтӥськы вал, нош татын чик малпатэк басьтӥ. Жингыртэ. Веразы, CAS шонере поттӥз, вань дисквалификациез палэнтӥзы. Мынам сомында кужыме потӥз — ӝытозь нискыланы дась вал Максим ВылегжанинТабере куасэн бызьылӥсез юан сюлмаськытэ: басьтозы-а шонере поттэм Россиысь атлетъёс Кореяе Олимпи шудонъёсы МОК-лэсь ӧтён? Соос арня ортчыса кутско ни. «Малы ке шуоно дасяськимы та Олимпиадалы, мынам потэ вал отчы пыриськеме, медальёс понна вожвылъяськеме. Мон дась — нюръяськыны, вожвылъяськыны, бызьылыны. МОК-лэсь ӧтён возьмасько», — вераз спортсмен. Али Вылегжанин Сыктывкарын Россиысь МВД-лэн чемпионатаз пыриське. 2018-тӥ арын Тол Олимпи шудонъёс Кореяысь Пхёнчханын 9–25 тулыспалэ ортчозы. Тодэ вайытом, 2016-тӥ ар пумын Вылегжанин но солэн Росси сборнойысь эшъёсыз 2014-тӥ арын Сочиын Олимпиада дыръя допинглы пумитъяськон куронъёсты тӥямен янгыше уськытэмын но ӵошатсконъёслэсь огдырлы палэнтэмын вал. 2017-тӥ арын шуркынмонэ Калыккуспо Олимпи комитет спортсменъёсты янгыш кариз, Сочиын утэм медальёссэс талаз но Олимпиадаослэсь пыраклы палэнтӥз. Со дыре ик та спортсменъёслэн одӥг пробазы но допингез ӧз возьматы. Туннэ, 1-тӥ тулыспалэ, Лозаннаысь Спортъя арбитраж суд Россиысь 28 спортсменъёслэсь ӝожтӥськонзэс шонерен лыдъяз, Калыккуспо олимпи комитетлэсь дисквалификацизэ палэнтӥз но Сочиын Олимпи шудонъёсын басьтэм вормонъёссэ берыктӥз. Тегъёс: Спорт Олимпиада МаксимВылегжанин Удмуртия куас  